als_Latn dik_Latn sag_Latn
Sulmuesi vlonjat, Arbër Abilaliaj, beson se skuadra do të bëjë paraqitje më të mira, pasi tashmë ka gjetur ritmin. Ai kërkon së pari kualifikimin në Kupë
Elton Nika
Një fitore e pastër dhe e merituar ishte ajo e shtunës me Vllazninë, ku gjetën rrugën e rrjetës sulmuesit Abilaliaj dhe Buval, por edhe Maxhuni. Arbër Abilaliaj është rikthyer të luajë titullar dhe ka justifikuar gjithçka në fushë, pasi i ka hapur rrugën fitores së Flamurtarit. Po ashtu, numri 21 i skuadrës vlonjate, ka dhënë edhe asistin e golit të tretë, të realizuar nga Maxhuni. Në shumë momente të ndeshjes ai është parë të luajë edhe si mesfushor i avancuar. Abilaliaj mendon se fitorja e fundit me Vllazninë mund të vlejë shumë në planin moral, aq më tepër përpara një ndeshjeje të rëndësishme, siç është ajo e Kupës në Korçë. Sipas sulmuesit të Flamurtarit, kjo ndeshje vlen sa i gjithë sezoni: “Pikë shumë të rëndësishme për ne ato që kemi marrë përballë Vllaznisë, – thekson Abilaliaj për “Sport Ekspres”. – Janë dy ndeshje radhazi, ku kemi marrë 6 pikë, që na duheshin shumë. Ia kemi arritur qëllimit të marrim 100% të pikëve në këto dy ndeshje, duke fituar besimin dhe qetësinë e duhur për më tej. Me Vllazninë e kishim parashikuar një ndeshje të vështirë dhe realisht ashtu ishte, pavarësisht rezultatit final. Skuadra bëri një lojë të mirë dhe e konkretizoi me 3 gola, por edhe me shumë raste të tjera. Ky është Flamurtari që duam dhe që mund të shkojë larg, nëse vazhdojmë të luajmë të përqendruar dhe me besim në vetvete. Personalisht, jam shumë i kënaqur për fitoren, ndërsa golin ia dedikoj stafit teknik dhe të gjithë skuadrës. Për një lojtar është shumë e rëndësishme, kur ndjen besimin e të gjithëve. Ndeshja me Vllazninë tashmë i përket të kaluarës, sepse përpara është një javë shumë e ngarkuar dhe e vështirë. Prova e parë është “finalja” e Korçës, ku duhet të mundim Skënderbeun vendës. Do ta përgatisim me mjaft kujdes këtë ndeshje, që është ndoshta më e rëndësishmja e sezonit. Kuptohet që do të jetë shumë e vështirë, për vetë faktin se luajmë me skuadrën më të mirë në vend. Por përvoja tregon se ndeshje të tilla mund të kalohen me sukses. Jo më larg se një vit më parë ne arritëm të kualifikoheshim në Kupën e Shqipërisë, duke fituar pikërisht në Korçë. Nëse luajmë me kujdesin që duhet në këtë 90-minutësh, mund ta përsërisim suksesin e një viti më parë. Skuadra korçare është mjaft e mirë dhe të vë gjithmonë në vështirësi, por edhe ne jemi në një moment të mirë dhe duhet ta shfrytëzojmë”, – përfundon sulmuesi i Flamurtarit, Arbër Abilaliaj.
Sytë e tifozëve vlonjatë do të jenë te sulmi i Flamurtarit, pasi nevojitet patjetër fitorja në Korçë, ose të paktën një gol për ta çuar ndeshjen në kohë shtesë, pasi ndeshja e parë në Vlorë u mbyll në barazim, 1-1. Ky rezultat favorizon skuadrën korçare, por kuqezinjtë e Flamurtarit do të luajnë shanset e tyre.
4 gola
ka shënuar Abilaliaj në kampionat. I fundit ishte ai i ndeshjes me Vllazninë, ku ai zhbllokoi rezultatin, duke i hapur rrugën fitores së thellë të skuadrës së tij.
als_Latn ban_Latn als_Latn als_Latn nso_Latn als_Latn